|  |  |
| --- | --- |
| **9. NAPIREND** | Ügyiratszám: BSZ/1130-7/2024. |

**ELŐTERJESZTÉS**

a Képviselő-testület **2024. október 4-i nyilvános alakuló** ülésére

|  |  |
| --- | --- |
| **Tárgy:** | **Az önkormányzati képviselők tiszteletdíjáról szóló 9/2019. (X.25.) önkormányzati rendelet felülvizsgálata** |
| **Előterjesztő:** | Bíró Imre polgármester |
| **Előkészítette:** | dr. Varga Viktória jegyző |

**TISZTELT KÉPVISELŐ-TESTÜLET!**

Magyarország helyi önkormányzatairól szóló 2011. évi CLXXXIX. törvény (Mötv.) 35. § (1) bekezdése szerint a képviselő-testület az önkormányzati képviselőnek, a bizottsági elnöknek, a bizottság tagjának, a tanácsnoknak rendeletében meghatározott tiszteletdíjat, természetbeni juttatást állapíthat meg.

Az Mötv. a tiszteletdíj mértékére nem tartalmaz konkrét iránymutatást, csupán annyit, hogy a megállapított tiszteletdíj nem veszélyeztetheti az önkormányzat kötelező feladatainak ellátását.

Tekintettel arra, hogy a képviselői tiszteletdíjak 5 éve változatlanok, javaslom annak emelését 40.000 Ft-ra.

Kérem a Tisztelt Képviselő-testületet, hogy az előterjesztést megvitatni és a határozati javaslatot elfogadni szíveskedjen.

|  |  |
| --- | --- |
|  | **HATÁROZATI JAVASLAT**  Balatonszepezd Község Önkormányzata Képviselő-testülete az önkormányzati képviselők tiszteletdíjáról szóló 9/2019. (X.25.) önkormányzati rendelet módosításáról szóló rendelet-tervezetet elfogadja és /2024. (\_\_\_ / \_\_\_) számon önkormányzati rendeletei közé iktatja. |

Szentantalfa, 2024. október 1.

|  |  |
| --- | --- |
|  | **Bíró Imre**  polgármester |

**Balatonszepezd Község Önkormányzata Képviselő-testületének**

**\_\_\_ /2024. (\_\_\_ . \_\_\_\_ .) önkormányzati rendelete**

**az önkormányzati képviselők tiszteletdíjáról szóló 9/2019. (X.25.) önkormányzati rendelet módosításáról**

(tervezet)

Balatonszepezd Község Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. 35. § (1) bekezdésében meghatározott feladatkörében eljárva a következőket rendeli el:

**1. §**

Az önkormányzati képviselők tiszteletdíjáról szóló 9/2019. (X.25.) önkormányzati rendelet 2. § (1) bekezdése helyébe a következő rendelkezés lép:

*„(1) A képviselő tiszteletdíja havi 40.000 Ft.”*

**2. §**

Ez a rendelet a kihirdetését követő napon lép hatályba.

Balatonszepezd, 2024. október 4.

|  |  |
| --- | --- |
| **Bíró Imre**  polgármester | **dr. Varga Viktória**  jegyző |

**HATÁSVIZSGÁLAT**

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:

17. § (1) A **jogszabály előkészítője –** a jogszabály feltételezett hatásaihoz igazodó részletességű **– előzetes hatásvizsgálat elvégzésével felméri a szabályozás várható következményeit**. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

**(2) A hatásvizsgálat során vizsgálni kell**

a) a tervezett jogszabály valamennyi jelentősnek ítélt hatását, különösen

aa) társadalmi, gazdasági, költségvetési hatásait,

ab) környezeti és egészségi következményeit,

ac) adminisztratív terheket befolyásoló hatásait, valamint

b) a jogszabály megalkotásának szükségességét, a jogalkotás elmaradásának várható következményeit, és

c) a jogszabály alkalmazásához szükséges személyi, szervezeti, tárgyi és pénzügyi feltételeket”.

**Az önkormányzati képviselők tiszteletdíjáról szóló** rendelet tervezetében (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

**a) A tervezett jogszabály valamennyi jelentősnek ítélt hatása**

**aa) A jogszabály társadalmi, gazdasági, költségvetési hatásai**

A Tervezettől várt társadalmi hatás a képviselők munkájának anyagi megbecsüléssel való ösztönzése. A Tervezet költségvetési hatása a képviselők tiszteletdíjának költségvetésben való elkülönítése és folyósítása.

**ab) A jogszabály környezeti és egészségi következményei**

A Tervezetben foglaltaknak közvetlen környezeti és egészségi következményei nincsenek.

**ac) A jogszabály adminisztratív terheket befolyásoló hatásai**

A Tervezet adminisztratív tehernövekedést nem eredményez.

**b) A jogszabály megalkotásának szükségessége, a jogalkotás elmaradásának várható következményei**

Az Mötv. 35. § (1) bekezdése rendeletalkotáshoz köti a képviselők tiszteletdíjának megállapítását, módosítását.

**c) A jogszabály alkalmazásához szükséges személyi, szervezeti, tárgyi és pénzügyi feltételek**

A Tervezet elfogadása esetén a rendelet alkalmazása a jelenlegihez képest többlet személyi, szervezeti, tárgyi feltételt nem igényel.